Εκτίμηση επαγγελματικού κινδύνου από το ηλεκτρικό ρεύμα
Authors: Κουστέλλης Ιωάννης 
Published: September 2021

Η διατριβή αφορά στους κινδύνους που προέρχονται από το ηλεκτρικό ρεύμα, μέσα από την ανάλυση πραγματικών περιστατικών και ατυχημάτων που συνέβησαν σε διάφορους χώρους εργασίας. Αρχικά καθορίζεται ο σκοπός της εργασίας και γίνεται μια εισαγωγή σε βασικές έννοιες που έχουν άμεση σχέση με το ηλεκτρικό ρεύμα και την πρακτική εφαρμογή του. Στη συνέχεια γίνεται ανάλυση πραγματικών ηλεκτρικών ατυχημάτων με σκοπό την κατανόηση των βασικών αιτιών που τα προκάλεσαν προκειμένου να γίνουν προτάσεις που θα μπορούσαν να συμβάλλουν στην μείωση παρόμοιων περιστατικών στο μέλλον. Συγκεκριμένα η ανάλυση του θανατηφόρου ατυχήματος που προκλήθηκε από την επαφή βαρέως οχήματος με τους εναέριους ηλεκτροφόρους αγωγούς διανομής, καλύπτει ένα μεγάλο ποσοστό παρόμοιων ηλεκτρικών ατυχημάτων που συμβαίνουν σε παγκόσμιο επίπεδο σε διάφορους παραγωγικούς τομείς. Από την εν λόγω ανάλυση βγήκαν σημαντικά συμπεράσματα και έγιναν πολλές οργανωτικές και τεχνικές προτάσεις με σκοπό την επίτευξη διαρθρωτικών αλλαγών τόσο σε επίπεδο οργάνωσης όσο και σε επίπεδο πρακτικής εφαρμογής.Από την ανάλυση του πραγματικού ατυχήματος που προκλήθηκε λόγω εσφαλμένου χειρισμού ασφαλειοαποζεύκτη έγινε κατανοητό ότι ακόμα και σε συνηθισμένες και τυποποιημένες εργασίες αποκατάστασης βλαβών του δικτύου, είναι δυνατό να προκληθούν θανατηφόρα ατυχήματα και βγήκαν σημαντικά συμπεράσματα για τον ασφαλή χειρισμό του ηλεκτρολογικού εξοπλισμού του δικτύου. Για το λόγο αυτό, γίνεται μια σειρά προτάσεων που αφορούν στην ενημέρωση των τεχνικών που απαρτίζουν τα συνεργεία αποκατάστασης βλαβών, ενώ προτείνεται και μια τεχνική λύση για την αποφυγή παρόμοιων ατυχημάτων. Από την ανάλυση πραγματικών περιστατικών σε ιδιωτικούς χώρους καταναλωτών, έγινε κατανοητό το μέγεθος του κινδύνου από το ηλεκτρικό ρεύμα λόγω έλλειψης βασικών προστατευτικών διατάξεων και προτείνονται μέτρα αντιμετώπισης. Επίσης εξετάζεται η συμπεριφορά των εναέριων αγωγών διανομής σε διάφορες επιφορτίσεις (βάρος αγωγού, ανεμοπίεση, επίστρωση πάγου, πυρκαγιά) και βγαίνουν σημαντικά συμπεράσματα για την μηχανική αντοχή τους. Στην εργασία παρουσιάζονται ακόμα οι μετρήσεις του μαγνητικού πεδίου στο οποίο εκτίθεται το τεχνικό προσωπικό κατά την διάρκεια της δοκιμής υπερθέρμανσης ηλεκτροτεχνικού εξοπλισμού (διακόπτες, μετασχηματιστές, καλώδια κλπ.). Από την ανάλυση της διαδικασίας δοκιμής και από τις μετρήσεις που πραγματοποιήθηκαν διαπιστώθηκε ότι η έκθεση των εργαζομένων στο μαγνητικό πεδίο είναι σημαντική και μάλιστα σε μερικές περιπτώσεις μπορεί να ξεπεράσει τα επιτρεπόμενα όρια που έχουν θεσπιστεί. Για τον λόγο αυτό παρουσιάζεται μια πρόταση για την ελάχιστη απόσταση ασφαλείας που πρέπει να τηρείται ανάλογα με το είδος της συσκευής και του ονομαστικού ρεύματος. Τέλος γίνεται μια επισκόπηση των θεμάτων που εξετάστηκαν και αναφέρονται τα κυριότερα συμπεράσματα της ανάλυσης που πραγματοποιήθηκε. Η κατανόηση και ανάλυση των συγκεκριμένων ατυχημάτων είναι πολύ σημαντική, προκειμένου να γίνουν προτάσεις που θα μπορούσαν να μειώσουν τα θανατηφόρα ατυχήματα που οφείλονται στο ηλεκτρικό ρεύμα. Αυτός είναι και ο πρωταρχικός στόχος της διατριβής και οι προτάσεις που προβάλλονται μέσα από αυτή μπορούν να θεωρηθούν ως η κυριότερη συμβολή της στην έρευνα και στις πρακτικές εφαρμογές.